
Denne årsmeldingen oppsummerer noen av aktivitetene som medlemmene i Leksdal IL enten har arrangert eller tatt del i det siste året. I meldingen har hovedstyret og de ulike undergruppene sine avsnitt. Idrettslagets økonomi blir kommentert. 


Hovedstyret
Etter årsmøtet 26. mars 2023 har hovedstyret bestått av følgende: 

	Rolle
	Navn

	Leder
	Frank Ingvaldsen

	Nestleder/anleggsleder
	Gunnar Rønning Ystad

	Kasserer
	Arnt Aurstad

	Sekretær
	Sunniva Tusvik Sæter

	Styremedlem
	Marit Voll

	Barneidrettskoordinator
	Siv Aina Morken

	Skigruppa
	Margunn Aksnes

	Fotballgruppa
	Hanne Sende

	Friidrettsgruppa
	Beate Hågensen



Hovedstyrets rolle er å legge til rette for samarbeid innad i laget, og å sørge for at undergruppene kan gjennomføre sine aktiviteter. I dette ligger det et ansvar for å skaffe inntekter til laget, og å forvalte de midlene som laget allerede rår over. Styret påser også at idrettslagets statutter blir overholdt. 

I 2023 hadde Leksdal IL 307 medlemmer, ned 24 medlemmer fra fjoråret. Vi bruker Norges Idrettsforbunds medlemssystem KlubbAdmin, og det fungerer godt. 

I 2023 ble det avholdt 6 styremøter, 3 av disse etter årsmøtet. Styret har behandlet 66 saker. 

Klubbene Leksdal IL, Helgådal IL, Stiklestad IL, Verdal Orienteringsklubb og NMK Verdal/Levanger har samarbeidet om å etablere selskapet Verdal Tråkkemaskiner AS. Dette er i tråd med vedtak i årsmøtene i klubbene. Selskapet har som formål å investere og drifte tråkkemaskiner på vegne av klubbene. Arnt Aurstad fra Leksdal IL er styreleder i selskapet og har gjort en formidabel jobb med å utarbeide det økonomiske grunnlaget, jobbet opp mot politikere og sponsorer, og ellers ledet arbeidet i tråkkemaskinselskapet. Dessverre har prisnivået på maskiner økt, samtidig som det er utfordrende å skaffe stabile sponsorer og støtte fra kommunen over flere år. Dette har gjort at arbeidet tar lengre tid enn planlagt og det er ikke kjøpt inn tråkkemaskiner denne vinteren heller. 

Også i år hadde vi dugnad på Øras dager med eget restauranttelt. Det ga et pent overskudd.  Øras dager-komiteen besto av Beate Hågensen, Randi Skavhaug Hallem og Hanna Aspås, og de hadde med seg to fantastiske innkjøpere/altmuligmennesker i Kine Therese Steinkjer og Asbjørn Ness Tufset. 


I romjula var det duket for skytterkonkurranse og skytterfest 5. juledag. I år var det damene sin tur til å skyte. 

Vinnerne ble: 
Skytterdronning: Aslaug Stiklestad  (48 poeng)
Skytterprinsesse: Hanna Aspås (45 poeng)

Foruten de aktivitetene som de ulike undergruppene har gjennomført, er idrettslaget engasjert i et større samarbeidsprosjekt; 

Bulleråsrennet – Samarbeid med Henning Idrettslag. Etter et år med alternativ avvikling
grunnet pandemien, ble rennet gjennomført etter tradisjonelt mønster i 2023. 410
deltagere fullførte rennet i strålende vintervær. 

Nettsidene 
Hjemmesidene benyttes i hovedsak til «statisk informasjon», mens Facebooksidene blir flittig brukt. Det er et forbedringspotensial å få enda mer fra gruppene ut på den felles Facebooksiden. 

Leksdalsnytt ble i 2023 utgitt før jul. Disse ble kjørt ut til alle husstander i bygda og lagt ut på Amfi-senteret til medlemmer som bor på Øra. Leksdalsnyttkomiteen har igjen gjort et formidabelt arbeid med å lage nok et godt nummer. Tusen takk!

Avslutning
Styret mener at idrettslaget lykkes med å gi et godt tilbud til bygdas og kommunens innbyggere. 
Hovedstyret vil med dette takke alle som har deltatt og bidratt til arrangement i regi av idrettslaget gjennom 2023. 

Hovedlagets regnskap for 2023 er gjort opp med et underskudd på kr 766 506,- inkl. renteinntekter. Avdelingsregnskapene gir i sum et underskudd på kr 67 036,-. Dette gir et samlet bokført underskudd for laget på kr 833 543,-. Bokført egenkapital er følgelig redusert til kr 375 425,- pr. 31.12.2023.

Store prosjekt i skianlegget
Det store underskuddet skyldes i hovedsak investeringer som er gjort siste året. Utskifting av et stort antall lysstolper samt bytte av lysarmaturer i lysløypa er på det nærmeste ferdig. I tillegg er det  bygd ny stadionbru. Her gjenstår støyping av permanente rekkverk samt porter til lagerrommene. Totalt er det brukt om lag kr 957 000,- i tillegg til et stort antall dugnadstimer. Begge prosjektene er det søkt spillemidler på og vi håper og forventer at tilskuddene bli innvilget i 2024, jfr budsjettet. Foreløpig ser det ut som spillemidlene vil dekke opp alle forskutterte utlegg. Momskompensasjon på investeringa vil ikke foreligge før i 2025.

Andre poster i regnskapet
Om vi korrigerer for prosjektkostnadene viser hovedlagets regnskap et driftsoverskudd på kr om lag kr 186 000,-. Det indikerer at løpende drift går bra noe som er betryggende å vite med de store investeringer som tross alt gjøres.
Nedenfor er en del av postene kommentert. Forøvrig henvises til vedlagte regnskapsrapporter og budsjett.

Medlemskontingent holder seg stabil men det registreres en liten nedgang i medlemstallet. Det ble kjøpt inn en del klubbjakker/effekter for salg til lagets medlemmer. Senere ble det besluttet å skifte leverandør så det meste av disse er solgt på nyåret til reduserte priser.

Momskompensasjonsordningen ga kr 86 870,- i inntekt siste året. Idretten og frivillige organisasjoner er tildelt en pott til delvis dekning av momsutgiftene de har. Søknaden er basert på regnskapstall året forut.

Sponsor-/reklameinntektene økte betydelig siste året. I tillegg til de fra år-til-år-avtalene vi har, fikk vi inn større engangsbeløp fra flere bidragsytere. Vi vil fremheve at de gode resultatene som klubbens juniorløpere står for blir lagt merke til, og er et vesentlig bidrag til at næringslivet ønsker å støtte oss. Vi mener det fortsatt det er mulig å utvide denne posten så her må det bare jobbes videre.

Inntektene fra Øras dager økte også mye siste året. Dette har blitt lagets hoveddugnad og ga en netto på bortimot kr 60 000,- i 2023. En stor takk til alle som tar ei eller flere økter disse dagene i august. Ikke minst legges det ned en stor jobb i forkant av den driftige gjengen som organiserer dugnaden.

Ellers fikk vi inn betydelig mindre beløpet i frivillig bidrag til skistadion/løypekjøring enn året før, fra om lag kr 91 000,- i 2022 til kr 64 000,- i 2023. Har mye å si hvordan vinteren er. Vi registrer i alle fall stor interesse for å bruke Marka som utfartsområde og oppfordrer brukerne gjennom plakater og ulike informasjonstiltak om å gi laget et bidrag. Tvungen parkeringsavgift ønsker vi fortsatt å unngå. 

For øvrige kommentarer til regnskap og budsjett henvises til avdelingenes årsmeldinger og regnskaps- og budsjettoversikter  inkl. anleggsbudsjett.

I 2023 har vi holdt på med to store prosjekt – begge i Marka. 36 stolper i lysløypa er skifta ut og 75 armaturer er bytta. Det som gjenstår i denne omgangen, er å bytte de siste 50 armaturene. Det andre store har vært bygging av ny stadionbru. Den gamle trebrua var i grunnen overmoden for utskifting og ble revet etter at skisesongen var ferdig. Ny betongbru ble satt opp og var klar til bruk når snøen kom. Det som gjenstår på brua, er å støype rekkverk – i år har vi bare hatt midlertidige rekkverk av tre.

Som vanlig når Leksdal IL har store prosjekt på gang er det blitt lagt ned en formidabel
dugnadsinnsats. Alle kan ikke nevnes her, men alle som har deltatt får en stor TAKK. Dugnad er undervurdert, det har idrettslaget nok en gang bevist.

Noen må nevnes: Sten Solum har vært prosjektleder og styrt det hele med stø hånd. I tillegg har Tore Aurstad, Oddgeir Aksnes, Jonas Hågensen Kokås og Bjørnar Melby lagt ned en solid innsats for å få prosjektene i havn. Stor takk til dem.

Gunnar R Ystad

SKIGRUPPA
	Rolle
	Navn

	Leder
	Margunn Aksnes

	Kasserer
	Andrea Trebostad Viken

	Sportslig leder
	Lars Håkon Bjugan

	Medlem
	Hans Kristian Musum

	Medlem
	Ellen Julnes

	Medlem
	Bente Aksnes

	Medlem
	Sten Solum



Skigruppa har hatt 6 møter, og 35 saker til behandling. 

Trenden er noe lavere deltakelse lokalt og på kretsrenn, men god rekruttering de foregående år har ført til at Leksdal IL i 2023 hadde flere løpere i ungdoms- og juniorklassene enn noen gang. Varierende snøforhold, men mye fint også, så mye av det som var planlagt i Marka ble gjennomført. 

Løypenettet med lysløypa og traseene til Hallemsvollen/Vegenden og Fånettvatnet/Mevatnet er populært blant folk fra hele distriktet. Og for mange er det et høydepunkt å gå Karmhusvollrunden.


Trimkasser
Trimkassen på Fånettvatnet ble også denne gang mest besøkt med totalt 1182 turer.
Flest hadde Olav Buran, med 60 noteringer. De under 15 år med minimum fem turer var Ragnhild Thalia Morken, Sigrid Gomo, Ivar Gomo og Marius Musum.

Mevatnet –  totalt 466 turer. Vinner ble Gunnar Rønning Ystad med 33.

Kassen på Hallemsvollen hadde 298 besøk. Kari Ekseth hadde flest turer: 22.
Ragnhild Thalia Morken og Ella Othelie Høyland var de under 15 år med min. 5 turer.

Fånetthytta
Det var åpen kiosk i Fånetthytta lørdager og søndager fra januar og frem til påske. Et viktig samlingspunkt for skiglade folk med kaffe, vafler, prat og skimesterskap på TV. Mange fine helger på fjellet, og hytteturer for vertskapene.

Den tradisjonelle måneskinnsturen med soddsalg ble arrangert fredagskvelden den 3. februar i fantastisk vintervær med måneskinn og mange besøkende.

Skiskole
6 av 10 planlagte skiskolekvelder ble gjennomført for skolestartere og eldre. 70 deltakere – nedgang fra året før. Kveldsmat i skihytta. Fornøyde deltakere og foreldre! Tomas Northug kom og instruerte på en kveld. Teknikkurs for voksne med Margunn Aksnes og smørekurs med Sten Solum.

Trenere: Håkon Musum, Bjørnar Melby, Tina Charlotte Hansen, Bjørn Johan Skjerve, Ole Tuseth, Elisabeth Wehn, Kjell Ove Tiller, Andrea Trebostad Viken, Lars Håkon Bjugan og Kjetil Vatne.

Skirenn
4 av 5 planlagte klubbrenn gjennomført i Telenorkarusellen: Nulløp, sprint, skimerkedistanser og «Hvor langt går klubben?». Runderenn for de under 8 år. Sprinten hadde størst deltakelse med 67 startende. I klassekonkurransen for Leksdal skole hadde 1. klasse størst prosentvis deltakelse. Deretter 3. og 4. klasse.

Vi arrangerte tomannsstafett i Verdalskarusellen i Marka. 28 lag deltok.

Leksdalsrennet gikk som planlagt i på Leksdal skistadion, Marka, 14. januar, og var en del av NTE-cupen. 147 deltakere. 

Bulleråsrennet 12. mars, fra Henningvola til Marka under flotte forhold. 410 deltakere, hvorav 39 i konkurranseklassen. Bente Aksnes representerer skigruppa i Leksdal ILs Bulleråskomité, som i tillegg består av Bjørn Johan Skjerve og Arnt Aurstad.

Klubben får skryt av kretsen som arrangør av skirenn. Takk til alle frivillige!

Barmarkstrening
Det var felles rulleskitrening i Blommen for Verdalsklubbene en kveld i uka sommer/høst.
Intervalltrening og basistrening på Leksdal skole mandager etter høstferien.
Barmarkstreninger i Marka på torsdager etter høstferien, mindre oppmøte her.

Treningssamlinger
Verdalssamlinga ble arrangert som dagssamling i Blommen skisenter, med rulleski, basisaktiviteter, felles lunsj og middag. 36 utøvere.

Klubbsamling ble i år på hjemmebane, med familiedag i Marka, i håp om at kort reiseveg og ingen kostnader skulle bidra til flere deltakere. Det gjorde det ikke. Dette var den første dagen for sesongen med snø nok til å pakke løype, så mange var glade for å få prøve skiene. Det ble skiøkt, felles middag og «Mesternes mester» til sutt.

Juniorløpere
Vi hadde for første gang hele fem juniorløpere med mål om å gå Norgescup. Hurra! Skigruppa så behov for å utarbeide retningslinjer og utøveravtaler for denne gruppen, med enkle og tydelige retningslinjer som regulerer plikter og rettigheter for både utøver og klubb. Alle juniorene signerte utøveravtale. 

På våren var det sosial kveld med juniorløperne med pizza og evaluering av sesongen.

Team Innherred Langrenn
Leksdal IL er med i avtalen «Klubbsamarbeid Innherred Langrenn», med formål å legge til rette for optimal satsning for junior og 15-16-årige langrennsløpere som er tilknyttet klubbene og Steinkjer videregående skole. Lars Håkon Bjugan er leder for teamet.

Team Trøndelag langrenn jr.
Johanne Bjugan og Vemund Totsås Johnsborg ble tatt ut på Team Trøndelag langrenn jr. 2023/2024, et samarbeid mellom Sør-Trøndelag skikrets, Nord-Trøndelag skikrets, Olympiatoppen Midt-Norge, Heimdal VGS, Meråker VGS og Steinkjer VGS.

Representasjon
Under junior-NM på ski i Alta 3. mars gikk Johanne Bjuagan inn til gull i K17 på 5 km fristil. Dagen etter sikret hun bronsemedaljen på 7,5 km klassisk! I tillegg fikk hun disse topp 10-plasseringene i Norgescupen: 2-2-4-4-9! Dermed havnet hun på en imponerende 4. plass sammenlagt. Dette er Leksdal ILs første NM-medaljer! Johanne ble feiret med kake, flagg, blomster og gratulasjoner i skihytta med mange skiskolebarn og andre frammøtte.

Vemund Totsås Johnsborg tok en sterk 6. plass i M18 på 10 km fristil i Norgescup jr. i Voss. I tillegg 11. plass fra Lillehammer og 10. og 12. plass på Tolga. Mange gode resultater førte til 17. plass sammenlagt i Norgescupen.

Jesper Marelius Rotmo (M17) var veldig nær å ta Norgescuppoeng på sprinten på Lillehammer, med 31. plass i M17, som sesongbeste. Vinjar Eggen Vatne (M17) sin bestenotering i norgescupen var nr. 80.

Lars Håkon Bjugan la ned stor innsats som smører i Nord-Trøndelag skikrets sitt smøreteam under Norgescup jr.

I Hovedlandsrennet i Grova deltok Othelia Totsås Johnsborg (J16) og Aron Alexander Rotmo (G15).

Midt-Norsk mesterskap i Selbuskogen: Aron Alexander Rotmo og Njord Hallem-Berg (G13) deltok fra Leksdal IL. Njord fikk sølvmedalje i sprint lørdag og bronsemedalje på 3,5 km klassisk søndag.

KM-stafett på Inderøy: Leksdal stilte med 8 lag! Sølv i J15-16 med Othelia Totsås Johnsborg og Greta Osk Kolberg Hakonardottir.

Både på KM i Leksvik og KM Skallrennet ble Vemund T. Johnsborg kretsmester, og Njord Hallem-Berg og Johanne Bjugan fikk sølv.

Skifte av klubbklær
I evaluering av de nye klubbklærne fra Craft ble det vurdert at den sorte konkurransedressen ikke hadde god nok komfort for juniorløperne. I tillegg var det ønske om å få med flere av klubbfargene, slik at det vises at en går for Leksdal IL. Jakkene var det også noe misnøye med, blant annet ang. komfort og at «Leksdal IL»-teksten på ryggen ikke var synlig nok.

Etter en totalvurdering var skigruppas forslag å gå tilbake til Swix som leverandør, der vi har god erfaring med kvaliteten. Brav Teamwear bisto skigruppa i arbeidet med forslag til nytt design for overtrekksjakke, bukse, vest, konkurransedress for ski, rulleskidress, dunjakke, lue og pannebånd. 

Skiftet av leverandør og nytt design ble vedtatt i hovedstyret, og nye klubbklær selges i nettbutikk ved fellesbestillinger.

Utmerkelser på skikretstinget
Under Nord-Trøndelag skikrets skikretsting fikk Leksdal IL tre prisvinnere!

Johanne Bjugan og Vemund Totsås Johnsborg ble tildelt Nord-Trøndelag skikrets sin plakett. Disse tilfaller utøvere f.o.m. 15 år som har medalje i norske mesterskap. I tillegg vurderes utøvere med andre gode nasjonale og internasjonale resultater.

Gunhild Okkenhaug Aksnes fikk prisen «Årets ildsjel» i Nord-Trøndelag skikrets. Juryens begrunnelse: «Hun er en ekte miljøskaper som sprer glede og entusiasme rundt seg. Hun har en evne til å skape et positivt og inkluderende miljø, hvor alle føler seg velkommen og verdsatt. Dugnadsånden hun har er beundringsverdig. Enten det er å steke vaffel, vedlikeholde skistadion eller å sitte i sekretariatet på skirenn, stiller hun alltid opp. Hun er ikke redd for å ta på seg ansvar, og ingenting gjøres halvhjertet. Hennes engasjement og dedikasjon er en inspirasjon for alle rundt henne. Gunhild fikk i forbindelse med 100-årsjubileet til Leksdal IL æresmedlemsskap, som seg hør og bør, synes vi.»


Denne prisen er et bevis på at det er mange ulike oppgaver som er viktige for å bidra til idrettsaktivitet. Skigruppa ønsker å takke alle som bidrar til skiaktiviteten i Leksdal. De som rydder traseer, kjører skiløyper, bygger bro og skifter stolper og armaturer i lysløypa. Tidtakerkomiteen, de som ordner med kiosk eller smører brødskiver på skiskole. Foreldre som smører ski så godt de kan og tar med ungene ut på ski. Trenere og utøvere. De som gjør kontorarbeid, finner sponsorer eller gjør en innsats i skihytta og Fånetthytta, og alle andre som stiller opp på dugnad.

Margunn Aksnes

	Rolle
	Navn

	Barneidrettskoordinator
	Siv Aina Morken



Leksdal IL har i 2023 arrangert «Lek i gymsal» for aldersgruppen 0-6 år hver mandag igjennom vinteren. Det legges vekt på lek og aktiviteter tilpasset barnas utviklingsnivå. En fin arena for å møtes både barn og voksne i bygda. Aktiviteten er foreldrestyrt.
 
Etter fotballsesongen ble avsluttet og fram til jul var det allidrett for barneskolebarna. De ble inndelt i to grupper. 1.-4. klasse hadde Eln Anna som trener. Her var det fokus på styrke/bevegelighet og en del lekbasert trening.
4. klasse og oppover hadde Beate som trener. Disse kveldene hadde fokus på kanonball og volleyball.
 
Hver fredag i november/desember har det vært gratisbilletter til lagets medlemmer i Verdal svømmehall. Dette er et populært tilbud og favner bredden av lagets medlemmer.
 
Takk til trenerne og takk til foreldrene som legger til rette for at vi kan bruke ungdommene i bygda vår som trenere år etter år.

Siv Aina Morken

	Rolle
	Navn

	Leder
	Hanne Sende

	Kasserer
	Elias Hallem

	Styremedlem
	Anita Sende Frost

	Styremedlem
	Børge Stiklestad



I år har vi hatt 62 aktive spillere i Leksdal Ils fotballavdeling, fra 6 år og opp til senior.
Vi har hatt Leksdalslag for gutter 6 år og jenter 7 år som har spilt myggfotball med turneringer på Lyng gjennom sesongen, samt deltagelse på Coop cup. Trener har vært Ingunn Haga og lagleder er Inger Eva Einarsen.

Vi har også hatt et lag for gutter 9år, som har bestått av flere årskull fra 8-10 år. Dette laget har hatt en kjempefin utvikling gjennom sesongen, og har spilt lokal serie og deltatt på Coop cup. Trener har vært Bjørnar Melby og lagleder er Janne Holmvik Arnøy.

Herrelaget har spilt i 5.divisjon og landet på en solid 6.plass i serien.
Trenere har vært Per Ivar Fornes og Karsten Aksnes og lagleder er Tove Vestrum.

Vi har også et treningslag for damer som har ukentlige treninger på stadion.

Utover de rene Leksdalslagene har vi også flere samarbeidslag innen både barne- ungdoms- og seniorfotball, slik at det finnes et tilbud til alle som vil spille fotball. Våre samarbeidsklubber er Vuku og Stiklestad, som vi har en langsiktig samarbeidsavtale med.
Samarbeidslagene fungerer veldig bra, og det kan nevnes at samarbeidslaget på jenter 11 vant årets Storsjøcup i sin klasse, vi gratulerer med en kjempeinnsats.

Det har vært et utfordrende år økonomisk for fotballgruppa grunnet uventede, større utgifter, samt sviktende inntekter på seniorsiden. Dette har resultert i et større underskudd.

Det er tatt en del grep for å møte disse utfordringene, og det er budsjettert med et overskudd for 2024.

På vegne av fotballstyret 2023,

Hanne Sende

	Rolle
	Navn

	Leder
	Beate Hågensen

	Medlem
	Marit Anna Morken

	Medlem
	Eigunn Bragstad

	Medlem
	Nicolai Glasø

	Medlem
	Kjell Ove Tiller



Friidrettsgruppa har i 2023 avholdt 2 møter, og ellers kommunisert i gruppechat i
forbindelse med arrangementene som er gjennomført.

Trimkassene
Også i 2023 har det vært bra besøk ved trimkassene, og spreke vinnere har mottatt premier. Vi hadde bøker i de samme 14 trimkassene som tidligere år. Nyvegen fra Musemsvegen til
Seterengsmyra, omtalt som «Beinvegen» har vært mest besøkt for tredje år på rad. Hele 1236 signaturer. Nest best besøkt er Torvhuset med 576 navnetrekk. Dalemsvollen med 20 besøk, Markarunden med 32 og Martinskogen med 11 er de minst besøkte kassene. Totalt har det vært 3646 besøk i de 14 kassene. Trimkassene er godt brukte turmål for trimmere. Fire trimmere besøkte alle kassene sommeren 2023.

St. Olavsloppet
Lag nr 93 stilte tradisjonen tro lag i den 4 dager lange stafetten som dette året gikk fra Østersund til Trondheim. Kjell Ove gjorde nok en gang en stor jobb med å fylle opp alle etappene, organiserte og tok ansvar for følgebiler det meste av dagene. Laget ble nr 35 av
totalt 86 lag i mosjonsklassen. Det står det respekt av. Tusen takk til løpere og lagleder.
Det har dessverre vært stor tilbakegang ift antall lag som stiller i stafetten, og arrangøren har gitt informasjon om at stafetten har en usikker framtid.

Leksdal IL samarbeidet med Stiklestad IL om vekslinga ved SNK, og stilte med 8 personer til
saftstasjon og trafikkvakter. For dette fikk LIL kr 4000,- Det er viktig at vi etterspør pengene.
De har tidligere tilfalt Verdal Friidrettsklubb da vi hadde samarbeidsavtale. Nå samarbeider vi med Stiklestad IL, og det er viktig at klubbene etterspør pengene fra St.Olofslopparrangøren, samt fordeler pengene mellom klubbene. Fra slutten av april ble det holdt løpetrening på mandager.

Terrengløp
Det ble arrangert 2 terrengløp ved skolen. 8. mai ble det arrangert ordinært terrengløp med start og mål ved tribunesetene. 5.juni ble det arrangert terrengløp som stafett med lag bestående av voksne og barn sammen. Det var omtrent 15 løpere deltok på hvert av løpene.

Friidrett
Det ble arrangert friidrettsskole i august/september. 17 barn fikk 3 fine kvelder med
«Friidrettsskolen». Det var introduksjon av tradisjonelle øvelser innenfor løp, hopp og kast
sammen med lek og artige utfordringer. Det var også planlagt et stevne som avslutning. Arrangementet ble flyttet fra lørdag til mandag. Det var veldig lav påmelding, så arrangementet ble avlyst. Friidrettsgruppa tok initiativ til en familiedag i Vinne aktivitetspark 1.juni. Det var kaldt vær, men om det var det som gjorde at folk uteble vites ikke.

Friidrettsgruppa takker alle for samarbeidet i 2023.

Beate Hågensen

Komitéen har i 2023 bestått av:
	Rolle
	Navn

	Leder
	Gunhild Okkenhaug Aksnes

	Medlem
	Ingunn Hallem Solum

	Medlem
	Erik Stiklestad

	Medlem
	Rita Backer Natvig

	Medlem
	Gunnar Rønning Ystad



Turstikomitéen har i 2023 avholdt to fysiske komitémøter, i tillegg viser loggen i
Messengergruppen en god del aktivitet.
Ingen store prosjekt dette året, men følgende punkt har blitt gjennomført:
· Setervollskilt til Aksnesvollen og Tusetvollen kom på plass, og turstikomitéen sier seg
ferdig med setervollprosjektet. 16 setervoller har siden 2020, da prosjektet startet,
fått infotavler. I tillegg har en del av vollene fått retningsskilt, merka stilei,
sittegruppe og trimkasse. Oversiktskart over setervollene er satt opp på Vegenden,
Aspåstjønna og Leksdal skistadion.
· 27. mai var det fellestur (7 stk.) til Skeisvollen, med innlagt dugnad. Klatrestige, huske og balansetau kom på plass. 5. juni var det ei ny økt på setervollen, der barhytte og et klatre-/ balansetau kom på plass. Det ble også felling av noen råtne trær. Takk til Aker Solutions, som sponsa oss med 100 meter hampetau.
· Jarle kloppla de bløteste partiene og merka stien opp til Skeisvola, da dette var en av
årets turer i Bedriftsidrettens «Ti på Topp». Det var stor utfart hele sesongen, og
mange avla også et besøk innom Skeisvollen.
· «Beinvegen» fikk retningsskilt både fra skistadion og Musemsvegen + Seterengsmyra
og kryss Sausveet. Skilt ved Setran kommer i 2024.
· 7. juni kom den provisoriske brua ved Vegenden opp v/Jarle Aurstad, John Sverre
Finsaas og Erling Ragnar Hermann. Jarle, Ragnar og Harald Tuseth tok ned brua 19.
november. Takk for godt utført arbeid også i år.
· 6. september var det ny fellestur, med 14 deltakere til Spellmansstolen. Svein Sende
og Emil Holmsberg kunne vise og fortelle oss om den nye stolen som de har laget, og
som står ved utsiktspunktet. En stor takk til de to, for å ha laget en så fin attraksjon
her i Leksdal.
· Et nytt prosjekt er i emninga, nemlig ny permanent bru på Vegenden. Det er søkt om
midler og vi har blitt innvilget kr 15.000, - fra Fjellstyret. Prosjektet er tenkt
gjennomført i 2024.
· Det ble i samarbeid med skigruppa, laget to infotavler, som viser når Fånetthytta er
åpen.
· Ellers kom det opp nytt skilt i Røystrupen, forbedret stien til Blååssetra med flere
merkepinner, friska opp med rødmaling på stolpene til Tjelderknoppen og rydda stien til Sirivollen for nedfall.
· Til slutt ble det en års-/jubileumsfest, etter 10 år med samme mannskap og fullføring
av flere store prosjekter i perioden. Null kostnad for Leksdal IL! 
Turstikomitèen tar fatt på 2024, med håp om at mange fortsatt vil bruke turstiene, som vi
har tilrettelagt for bl.a. TRIM, TRENING og TRIVSEL.
GOD TUR!

Gunhild Okkenhaug Aksnes

